Money Mark

**Mark Ramos-Nishita** (s. 10. helmikuuta 1960 Detroit, Michigan), tunnettu taiteilijanimellään **Money Mark**, on yhdysvaltalainen muusikko, lauluntekijä ja tuottaja. Money Mark on parhaiten tunnettu lähes kahden vuosikymmenen mittaisesta yhteistyöstään Beastie Boysin kanssa. Soolouransa lisäksi hän on myös työskennellyt useiden tunnettujen artistien ja yhtyeiden kanssa kuten Carlos Santana, The Rolling Stones, Iggy Pop, Red Hot Chili Peppers, Beck, Moby, Jack Johnson ja Cypress Hill.

## Ura
1980-luvulla Money Mark toimi Dust Brothersin ääniteknikkona ja teki musiikin ohessa puusepän töitä. Tuttavansa, musiikkituottaja Mario Caldato Jr.:n kautta hänet tilattiin kunnostamaan Beastie Boysin asuinpaikkaa, jossa yhtye oli parhaillaan äänittämässä albumiaan ''Paul's Boutique'' (1989). Money Mark päätyi soittamaan ja tekemään kappaleita sen seuraavalle albumille *[[Check Your Head]]* (1992). Siitä lähtien hän oli mukana jokaisella ryhmän albumilla sen viimeiseen julkaisuun *[[Hot Sauce Committee Part Two]]* (2011) saakka ja kiersi säännöllisesti ryhmän mukana konsertoimassa.

Money Markin ensimmäinen sooloalbumi ''Mark's Keyboard Repair'' julkaistiin vuonna 1995 brittiläisen Mo' Wax -levymerkin kautta. Hän soitti itse kaikki instrumentit ja äänitti albumin pääasiassa yhden oton äänityksillä 8-raitaisella C-kasettinauhurilla. New Musical Express luonnehti albumia ”lo-fi musiikin mestariteokseksi”. Albumi nousi 35. sijalle Britannian albumilistalla. Money Markin seuraavalla albumilla *[[Push the Button (Money Markin albumi)|Push the Button]]* (1998) oli mukana myös muita muusikoita kuten bassoa albumilla soittanut Sean Lennon ja The Jon Spencer Blues Explosion -yhtyeen rumpali Russell Simins. Albumi on Money Markin soolouran menestynein julkaisu. Se ylsi korkeimmillaan Britannian albumilistan sijalle 17. Money Mark on soittanut kaikilla albumeillaan 15-vuotiaana isältään saamaansa Fender Rhodes -sähköpianoa.

Heinäkuussa 2023 Money Mark soitti koskettimia rap-yhtye Cypress Hillin kanssa hiphopin 50-vuotispäivän kunniaksi pidetyssä National Public Radion Tiny Desk -konsertissa.

## Valikoitu soolouran diskografia

### Studioalbumit

* *[[Mark's Keyboard Repair]]* (1995)
* *[[Push the Button (Money Markin albumi)|Push the Button]]* (1998)
* *Change Is Coming* (2001)
* *Father Demo Square* (2005)
* *Brand New by Tomorrow* (2007)
* *Stand Up for Your Rice!* (2007)
* *Songs from Studio D* (2011)

### EP:t

* *Third Version EP* (1996)

## Valikoidut yhteistyöt
**[[Beastie Boys|Beastie Boysin]] kanssa**

* *[[Check Your Head]]* (albumi, 1992)
* *[[Ill Communication]]* (albumi, 1994)
* *[[Hello Nasty]]* (albumi, 1998)
* *[[The Mix-Up]]* (albumi, 2007)
* *[[Hot Sauce Committee Part Two]]* (albumi, 2011)

**[[Beck|Beckin]] kanssa**

* *[[Odelay]]* (albumi, 1996)

**[[Jack Johnson (muusikko)|Jack Johnsonin]] kanssa**

* *Better Together* (single, 2005)
* *A Weekend at the Greek (*live-DVD, 2005)
* *[[Sleep Through the Static]]* (albumi, 2006)

**[[Red Hot Chili Peppers|Red Hot Chili Peppersin]] kanssa**

* *[[I’m with You (albumi)|I'm With You]]* (albumi, 2011)

**[[Linkin Park|Linkin Parkin]] kanssa**

* *[[Recharged]]* (remix-albumi, 2012)

**[[The Claypool Lennon Delirium|The Claypool Lennon Deliriumin]] kanssa**

* *The Monolith of Phobos* (albumi, 2016)

## Lähteet